Cloud Atlas

Cloud Atlas a l'é un film alman dël 2012 scrivù e dirigiù daj frej Lana e Andy Wachowski e Tom Tykwer. Arpijà dal roman La cartografìa dle nìvole ëd David Mitchell a l'é 'n film ëd fantassiensa ch'a cus ses ëstòrie ambientà an dij leu e dij temp diferent. J'argoment frequent dël film, tanme ant ël romanz, a son la reancarnassion e 'l destin, d'element ch'a gropo an manera s-ciassa ij përsonage e le situassion dij ses episòdi con vàire arciam e citassion anterne.
Ël film a l'é surtì ant jë Stat Unì ël 26 d'otóber 2012 e a l'é rivà an Piemont ël 10 gené 2013.

 Antrigh 
Ël film a descriv ses stòrie diferente ëd ses perìod diferent, contut che j'eveniment ëd minca stòria a smijo gropesse antra 'd lor, mostrand dle costante:

 Ël viage ant l'Océan Passìfich d'Adam Ewing (1849): Adam Ewing, n'avocat american ëd San Francisco a l'é rivà a j'ìsole Chatham për strenze n'acòrd comersial con ël reverend Gilles Horrox da part ëd sò mëssé Haskell Moore. A assist al foëttage ëd në s-ciav Moriori dit Autua. Autua, ambarcasse stërmà sla nav d'Ewing, a convins l'avocat a sostnilo për ciamé al capitan dël bastiment s'a lo aceta ant l'echipage. Antratant ël médich Henry Goose a anvelen-a lentaman Ewing, disend che la meisin-a ch'a-j dà a l'é la cura për ël verm solitari che Ewing a l'ha. Henry Goose a veul robé ij ben che Ewing a l'ha an sla nav. Cand ël médich a cissa Ewing a la golà mortal, Autua a lo salva patland Goose, peui cand lë s-ciav a l'é lì për isté, Ewing as arpija lòn ch'a basta për patlé torna 'l dotor e masselo. Tornà ant jë Stat Unì, Ewing e soa fomna Tilda a denonsio lë s-ciavism ëd monsù Haskell Moore e a lasso San Francisco për gionz-se a l'abolissionism ëd la s-ciavitù.

 Litre da Zedelghem (1936): ambientà an Scòssia, a Zedelghem, vzin a Edimborgh, a parla dël giovo sonador Robert Frobisher ch'a treuva travaj da copista dal vej compositor Vyvyan Ayrs, andoa a treuva 'dcò ël temp e l'ispirassion për compon-e soa ciadeuvra, "Ël sestet dla Cartografìa dle Nìvole". Ma Ayrs a tóira për lusché 'l travaj dël fiolin fasendlo passé 'me sò, donch a mnassa 'l giovo d'arvelé soa omossessualità (che a col temp a l'era considerà në scàndol). Frobisher, che ant sò temp lìber a l'ha lesù dij tòch dël diari 'd bòrd scrivù da Adam Ewing, a decid ëd massé Ayrs e a scapa ant n'oberge, anté che, dòp avèj livrà 'l sestet as cogia ant la vasca da bagn ëd soa stansia e as suicida con na bala ëd pistòla a la testa. Antlora a riva sò amant Rufus Sixsmith, che a ambrassa sò còrp mòrt e ansangonà con grand deul.

 Half-Lives - Ël prim cas ëd Luisa Rey (1973): ambientà a San Francisco an Califòrnia, a conta dla giornalista Luisa Rey ch'a ancontra Rufus Sixsmith da vej, ch'a l'é vnù 'n fìsich atòmich, e as ìmplica ant la chestion dla sigurëssa dla sentral atòmica gestìa da Lloyd Hooks. Prima 'd podèj consëgné a la dòna le preuve contra la sentral, Sixsmith a l'é massà da Bill Smoke, ën sassin angagià da Hooks, mentre chila a treuva, ant la stansia d'oberge anté che Sixsmith a l'é mòrt, le litre che Frobisher a l'avìa scrivù për Sixsmith. Apress Luisa as ambat ant ël sestet ëd Frobisher ant na botega 'd mùsica. Isaac Sachs, un travajeur dla sentral, a-i la fà a passé a Rey na còpia dle documentassion che Sixsmith a vorìa deje, ma Smoke a riess a massé 'dcò chiel fasend s-ciopè l'avion andoa chiel a l'era partì e peui a sërca 'dcò ëd massé la giornalista possand soa vitura giù dal pont ant ël fium për nijela. Tutun, Rey a seurt da la vitura, a noa fòra e as salva e, durant n'àutr atentà a soa vita andoa Smoke a meur, chila a l'é giutà dal diretor dla sigurëssa dla sentral Joe Napier, grassie al qual chila a peul ësmon-e a la stampa ël pian ëd Hooks ëd causé n'assident atòmich pë vantagé le companìe 'd petreuli.

 Ël brut antrap ëd Monsù Cavendish (2012): ël vej editor anglèis Timothy Cavendish a l'ha na bòta ëd boneur cand Dermot Hoggins, n'autor criminal dont a l'ha publicà sò darié lìber, a massa 'n crìtich frandandlo giù da 'n palass e donch chiel-sì a l'é ampërzonà. Ij frej ëd Hoggins, ch'a son ëdcò lor ëd criminaj, a mnasso Cavendish pr'otnì la part pì granda 'd sòj profit, e antlora Timothy a l'é possà a ciamè agiut econòmich a Denholme, sò frel ësgnor e gram. Për gavesse Timothy dant ij pe, Denholme a riess a dupelo e sarelo ant n'anstitù d'arpòs pr'ij vej (che fra 'l rest a l'ha soa sede ant la meison ch'a l'era ëd Vyvyan Ayrs) e chiel a l'é tratnù belelì contra sò vorèj. Tutun Monsù Cavendish con na partìa ëd compagn a organisa soa fuga da l'anstitù. Adess ch'a l'é independent as sistema con Ursula (un vej amor dij vint agn da la qual a l'era separasse dòp n'ambarassanta figura con pare e mare ëd chila), a les ël papé dj'aventure 'd Luisa Rey e a scriv ël copion për un film autobiogràfich dzora soa dròla stòria.

 L'orassion ëd Sonmi-451 (2144): ambientà a Neo Seoul, na megalòpoli distòpica dl'avnì an Sud-Corea, la stòria a conta dla giovo Sonmi-451, un clon ch'a travaja al ristorant Papa Song con d'àutre unità parèj ëd chila, tratà 'me d'oget e espluatà da j'esse uman con l'istess ghëddo dovrà për la carn da maslé, con l'ùnich but ëd goerné ël sistema. Tut a cangia cand Sonmi a l'é liberà da Hae-Joo Chang, mèmber ëd n'arvira, ch'a la acheuj con chiel. Durant soe fughe da la sossietà distòpica ch'a j'arserca, ij doi as an-namoro e a passo sò temp a vardé d'antërteniment colturaj, dont ël film d'antan ëd Timothy Cavendish. Ij ribej a mostro a Sonmi lòn ch'a-i càpita ai clon 'me chila cand a son pì nen dovrà, e parèj chila a decid d'unisse a la lòta e a va a na bas ant j'ìsole Hawaii anté che a smon ai ribej sò programa e soe idèje. Durant n'assàut dla Federassion ëd Neo Seoul a la bas dij ribej, Hae-Joo Chang a meuir dòp në scontr con d'arme da feu, mentre che Sonmi a l'é caturà. Dòp avèj contà a j'autorità soa stòria e sò but, Sonmi-451 a l'é condanà a l'esecussion.

 Sloosha Crossing e tut lòn ch'a-i resta (106 ann dòp ël "Robaton", 2321): Zachry a viv con la seur e l'anvoda Catkin ant na tribù dla "Val", na sossietà primitiva dj'òm dzorvivù a n'olocàust atòmich e ch'a adòra Sonmi-451 'me na dea. La tribù 'd Zachry a l'è visità da Meronyma, na dòna ch'a ven da la sossietà dij Pressient, ij darié dzorvivù 'd na sossietà tecnologicaman avansà, ch'a salva Catkin da l'anvelenament d'un pess-pera. Për sdebitesse Zachry a giuta Meronyma a rivé ansima al Mauna Kea, un leu ch'a sbaruva sò pòpol përché as bërbotava ch'a-i ero ëd templi misterios ansima. Për Meronyma nopà ës pòst a l'è amportant për savèj s'a esist ancor na cartografìa dj'antiche colònie spassiaj andoa fé migrè lòn ch'a-i resta dël géner uman. Durant la marcia, Zachry a l'é tormentà da la vision ëd "Vej Giorsin" (Old Georgie), un përsonage andiavlà ch'a lo possa a tradì Meronyma. Dòp sò pelerinage, Zachry a torna a soa borgià e a dëscheurv con oror ch'a l'é stàita massacrà daj Kona, na ghenga brutal ëd mangiator ëd carn uman-a. Sagrinà e desideros d'arvangia, Zachry a afronta da sol ij Kona e col pront agiut ëd Meronyma a riess a masseje e a salvé Catkin. Meronyma a anvita Zachry e Catkin a unisse ai Pressient për ancaminé na neuva vita.

Un perìod nùmer set a l'é ambientà dle desen-e d'agn apress j'eveniment a j'ìsole Hawaii, e as mostra ant ël pròlogh e ant l'epìlogh dël film. Ant ël pròlogh, un vej e solengh Zachry a parla sensa spieghé bin andoa as treuva e lòn ch'a l'é capità ant soa vita. A la fin, Zachry a l'é mostrà antramentre a conta dë stòrie (maraman pròpe pijà dal rest dël film) al pùblich ëd sòj numeros cit anvod. Dòp che Meronyma a ciama tùit j'anvod për mandeje a deurme, un ëd lor-sì a bamblin-a e a ciama ancor a Zachry ëd mostreje ant ël cel andoa a l'é la Tèra. La sena a finiss con na vëdùa dël cel anté che doe lun-e a sbërluso.
Da sòn as capiss che ij Pressient a son riussì a comuniché coj mond neuv e a rivé dzor un dë sti mond.

 Ël gran ëd blëssa a forma dë stèila drocanta 
Durant ël film a së dëscheurv 'me 'n përsonage an minca conta a l'ha un gran ëd blëssa a forma dë stèila drocanta, e a sarà pròpe ës përsonage a sërché 'd cangé 'l mond anté ch'aa viv. Ij përsonage a son:
 Adam Ewing (1849) ch'a l'ha 'l gran ëd blëssa an sël bust.
 Robert Frobisher (1936) sla schin-a
 Luisa Rey (1973) sla spala drita
 Timothy Cavendish (2012) sla gamba drita
 Sonmi~451 (2144) sël còl
 Zachry (106 agn apress ël "Robaton", 2321) sël cupiss

 Ator 

 Atore "Ël viage ant l'Océan Passìfich d'Adam Ewing (1849) "Litre da Zedelghem" (1936) "Half-Lives - Ël prim cas ëd Luisa Rey" (1972) "Ël brut antrap 'd Monsù Cavendish" (2012) "L'orassion ëd Sonmi~451" (2144) "Sloosha Crossing e tut lòn ch'a-i resta" (106 ann dòp ël "Robaton", 2321) Tom Hanks Dr. Henry Goose Diretor d'oberge Isaac Sachs Dermot Hoggins Ator dobi ëd Cavendish Zachry Halle Berry Fomna nativa Jocasta Ayrs Luisa Rey Anvità a na festa indian-a Ovid Meronyma Jim Broadbent Capitan Molyneux Vyvyan Ayrs - Timothy Cavendish Sonador corean Pressient Hugo Weaving Haskell Moore Tadeusz Kesselring Bill Smoke Anfermera Noakes Consejé Mephi Vej Giorsin Jim Sturgess Adam Ewing Pòver ospità dl'oberge Pare ëd Megan Scossèis Hae-Joo Chang Adam Bailey (cugnà ëd Zachry) Doona Bae Tilda Ewing - Maman ëd MeganFomna messican-a - Sonmi~451Sonmi~351Gindra Sonmi - Ben Whishaw Òm an cabin-a sla nav Robert Frobisher Comess dël negòssi ëd mùsica Georgette - Òm dla tribù James D'Arcy - Giovo Rufus Sixsmith Vej Rufus Sixsmith Anfermé James Archivista - Zhou Xun - - Diretore dl'Oberge Talbot - Yoona~939 Rose (Seur ëd Zachry) Keith David Kupaka - Joe Napier - An-kor Apis Pressient David Gyasi Autua - Lester Rey - - Duophysite Susan Sarandon Madame Horrox - - Veja Ursula Yosouf Suleiman Abadëssa Hugh Grant Reverend Giles Horrox Guardia dl'oberge Lloyd Hooks Denholme Cavendish Guardian Rhee Comandant dij Kona

 Anliure esterne 
 (an anglèis) Sit ofissial

Categorìa:Film ëd fantassiensa